Amagrad: « Ar melmi axdam n yiberdan? » Γ as ma yella acḥal tura segmi tettwafren termist (entreprise) ara iseggmen sin n yiberdan n tɣiwant n At Smaɛil, rnu teffeɣ-d yakan ssuma s-way-s ara yemmag usenfar-a, maca lecɣal ulac ad ten-walin yimezdaɣ n taddart dayen bdan akken ad thennin. Γef wawal n uselway n tɣiwant n At Smaɛil, mass Ʃebdun Naser, mi i t-nesteqsa tikkelt iɛeddan, yewwi-d tili qelɛen yiqeddicen tazwara n wayyur-a n tuber deg nella, rnu sɣur yiwet n termist i iḥercen akk deg At Smaɛil. Lameɛna, iban-d kra n uɛeṭṭel i ur nettwafham i d-igan anect-a n wakud d ilem war ma yemmug wacemma, netta ulac win ur neẓri belli tagrest (ccetwa) ur tettcawar ḥedd merra tɛewwel ad d-tger isurifen n sin-is n yiḍarren.